Norðurslóðafundur Norræna félagsins í Reykjavík – dansk nedenfor . Það verður heldur betur áhugaverð erindi og umræður um málefni Norðurskautsins í húsakynni Norræna félagsins að Óðinsgötu 7 í Reykjavík miðvikudaginn 27. nóvember , kl. 17:00 Fyrst mun Ari Trausti Guðmundsson , alþingismaður og formaður Íslandsdeildar Þingmannaráðstefnunnar um norðurskautsmál , fræða fundargesti um skipulag og verkefni Þingmannaráðstefnunnar , það sem hæst ber í starfi hennar um þessar mundir og það sem fram undan er . Enn fremur mun Ari Trausti segja frá Norðurskautsráðinu og verkefnum þess en aðild að því eiga átta ríki ; Bandaríkin , Finnland , Ísland , Kanada , Danmörk , Noregur , Rússland og Svíþjóð auk átta samtaka frumbyggja sem eru : Alþjóðasamtök Alúta , Norðurslóðaráð Aþabaska , Heimskautaráð Inúíta , Alþjóðaráð Gwich‘in-frumbyggja , Samtök rússneskra frumbyggjaþjóða norðursins og Samaráðið . Að erindi Ara Trausta loknu mun Jacob Isbosethsen , sendimaður Grænlands á Íslandi , fjalla um áhuga stórveldanna , Bandaríkjanna og Kína , á Grænlandi , möguleg áhrif þessa á ríkjasamband Danmerkur , Grænlands og Færeyja og stöðuna í kröfum Grænlands / Danmerkur , Kanada , Bandaríkjanna og Rússlands til yfirráða á Norðurpólssvæðinu og líklega þróun þeirra mála á næstunni . Fundurinn mun fara fram á norrænum málum og er öllum opinn meðan húsrúm leyfir .